Diari Oficial de la Generalitat Valenciana


Sumari del DOGV 9695, del 02-10-2023 (2023/9814)

RESOLUCIÓ de 26 de setembre de 2023, del Rectorat de la Universitat Jaume I, per la qual es convoca un procés selectiu per a ingrés, pel sistema general d'accés lliure, en l'escala superior de laboratori de la Universitat Jaume I de Castelló.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9695

Data del DOGV
:   02-10-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/9814


Data del document
:   26-09-2023

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * Universitat Jaume I
    * concurs administratiu

RESOLUCIÓ de 26 de setembre de 2023, del Rectorat de la Universitat Jaume I, per la qual es convoca un procés selectiu per a ingrés, pel sistema general d'accés lliure, en l'escala superior de laboratori de la Universitat Jaume I de Castelló. [2023/9814]  
Aquesta convocatòria té en compte el principi d'igualtat de tracte entre dones i homes pel que fa a l'accés a l'ocupació pública, per això s'utilitza un llenguatge inclusiu en la redacció d'aquesta, d'acord amb l'article 14 de la Constitució espanyola i la Llei orgànica 3/2007, de 22 de març, per a la igualtat efectiva entre dones i homes.  
En compliment del que es disposa en la Resolució de 19 de juliol de 2022, del Rectorat de la Universitat Jaume I de Castelló, per la qual es fa pública l'oferta d'ocupació pública del personal d'administració i serveis de la Universitat Jaume I de Castelló per a l'any 2022, i amb la finalitat d'atendre les necessitats de personal en aquesta, la rectora, d'acord amb el que es preveu en l'article 91 de la Llei orgànica 2/2023, de 22 de març, del Sistema Universitari i en l'article 71 del Decret 95/2021, de 9 de juliol, del Consell, d'aprovació dels Estatuts de la Universitat Jaume I de Castelló, resol convocar un procés selectiu per a ingrés, pel sistema general d'accés lliure, en l'escala superior de laboratori (Institut Universitari de Tecnologia Ceràmica Agustín Escardino) de la Universitat Jaume I.  
  
D'acord amb el que es preveu en l'article 3.3 i 3.6 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, aquesta convocatòria, així com els actes que es deriven de la seua execució, s'han de publicar en el Tauler d'Anuncis Oficial de la Universitat Jaume I, en l'apartat «Convocatòries PAS», d'ara en avant TAO-UJI: https://www.uji.es/seu/info-adm/tao/?pCategoria=2&pAccion=Cerca  
D'acord amb el que preveu l'article 91.2 de la Llei orgànica 2/2023, de 22 de març, del sistema universitari, aquesta convocatòria es publicarà en el Diari Oficial de la Generalitat Valenciana (DOGV) i en el Boletín Oficial del Estado (BOE). Aquesta última publicació és la que es prendrà com a referència a l'efecte del còmput de terminis per a la presentació de sol·licituds de participació. La resta de resolucions administratives derivades d'aquesta convocatòria es publicaran únicament en el TAO-UJI.  
Aquest procés selectiu es realitzarà mitjançant el sistema d'oposició, amb les valoracions, puntuacions i exercicis previstos en la base setena d'aquesta convocatòria. Així mateix, s'ha de regir per les normes que li siguen aplicables i pel que es disposa en les següents  
  
Bases de la convocatòria  
  
Primera. Objecte de la convocatòria  
La present convocatòria té per objecte la selecció de personal, mitjançant el sistema d'oposició, per a cobrir una plaça de l'escala superior de laboratori (Institut Universitari de Tecnologia Ceràmica Agustín Escardino) de la Universitat Jaume I de Castelló, grup A, subgrup A1.  
  
  
Segona. Condicions generals  
Per a l'admissió a aquestes proves selectives les persones interessades han de complir els següents requisits:  
2.1. Nacionalitat:  
2.1.1. Tindre la nacionalitat espanyola.  
2.1.2. També poden participar en igualtat de condicions:  
a) Les persones nacionals dels estats membres de la Unió Europea.  
b) El o la cònjuge de les persones amb nacionalitat espanyola i de les nacionals d'altres estats membres de la Unió Europea, qualsevol que siga la seua nacionalitat, sempre que no estiguen separats de dret. Així mateix, amb les mateixes condicions, poden participar els i les descendents menors de vint-i-un anys o majors d'aquesta edat que siguen dependents.  
c) Les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya en els quals siga aplicable la lliure circulació de treballadors i treballadores.  
  
Les persones no residents a Espanya incloses en l'apartat b, així com les incloses en l'apartat c, han d'acompanyar a la seua sol·licitud un document que acredite les condicions que s'al·leguen.  
2.2. Capacitat: posseir la capacitat funcional per a l'acompliment de les tasques de la plaça convocada.  
2.3. Edat: tindre complits setze anys i no excedir, en el seu cas, de l'edat màxima de jubilació forçosa.  
2.4. Titulació: les persones interessades han d'estar en possessió o en condicions d'obtindre en la data de finalització del termini de presentació de sol·licituds la titulació universitària de llicenciatura, enginyeria, arquitectura o grau, segons el que es preveu en el text refós de la Llei de l'Estatut bàsic de l'empleat públic, aprovat pel Reial decret legislatiu 5/2015, de 30 d'octubre, i d'acord amb el que s'estableix en el Reial decret 967/2014, de 21 de novembre.  
En el cas de titulacions obtingudes a l'estranger s'ha d'estar en possessió de la corresponent credencial d'homologació o, en el seu cas, del corresponent certificat d'equivalència. Aquest requisit no és aplicable a les persones que hagen obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret de la Unió Europea.  
  
2.5. Habilitació: la persona interessada no pot haver sigut separada mitjançant expedient disciplinari del servei de qualsevol de les administracions públiques o dels organismes constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés a cossos o escales de personal funcionari, ni tindre la condició de personal funcionari de carrera en la mateixa escala a la qual es presenta.  
  
En cas de ser nacional d'un altre estat, no trobar-se inhabilitada o en situació equivalent ni haver sigut sotmesa a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
2.6. Acreditar coneixements de valencià de nivell C1.  
2.7. Les condicions per a l'admissió a aquestes proves han de reunir-se en el moment de finalització del termini de presentació de sol·licituds i mantindre's durant tot el procés selectiu fins al moment de la presa de possessió com a personal funcionari de carrera.  
2.8. L'administració pot requerir a les persones interessades que acrediten la veracitat dels requisits exigits per a participar, així com de tots els documents que puguen aportar en aquest procés selectiu. Si els requisits no són acreditats en el termini de deu dies hàbils següents a la notificació del requeriment, poden quedar excloses del procés selectiu.  
  
  
Tercera. Aspirants amb diversitat funcional  
3.1. L'òrgan tècnic de selecció ha d'establir, per a les persones amb diversitat funcional que així ho sol·liciten, les adaptacions necessàries per a la realització de les proves. A aquest efecte, les persones interessades han de formular la petició corresponent en la sol·licitud de participació en el present procés selectiu.  
3.2. Si en el desenvolupament del procés selectiu se suscitaren dubtes raonables a l'òrgan tècnic de selecció respecte a la compatibilitat funcional d'una persona admesa, es pot recaptar el corresponent informe de l'Oficina de Prevenció i Gestió Mediambiental, i en aquest cas la persona admesa inicialment podrà participar condicionalment en el procés selectiu, quedant en suspens la resolució definitiva sobre l'admissió o exclusió del procés selectiu fins a la recepció del dictamen.  
  
  
Quarta. Forma i termini de presentació de sol·licituds  
4.1. El termini de presentació de sol·licituds és de vint dies hàbils comptats a partir del següent al de la publicació d'aquesta convocatòria en el Boletín Oficial del Estado (BOE). La publicació de la convocatòria en el Diari Oficial de la Generalitat Valenciana (DOGV) tindrà únicament caràcter informatiu.  
Les sol·licituds han de presentar-se per via electrònica. El tractament de la informació per mitjans electrònics ha de tindre en compte el que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals, i altres disposicions que li siguen aplicables.  
Per a presentar la sol·licitud per via electrònica és necessari posseir un certificat digital de signatura electrònica o el DNI electrònic. Quan s'utilitze l'opció de Registrar compte amb usuari s'ha d'adjuntar còpia del DNI. La sol·licitud s'ha de formalitzar en línia a través del Registre Electrònic de la Universitat Jaume I mitjançant el TAO-UJI: https://www.uji.es/seu/info-adm/tao/?pCategoria=2&pAccion=Cerca  
(buscar per codi 20170)  
  
En la sol·licitud s'ha d'indicar:  
En l'apartat EXPOSA, literalment:  
«Que he llegit les bases de la convocatòria; que la informació subministrada és certa i autoritze la verificació i comprovació de les dades personals incloses en la sol·licitud o obrants en l'expedient i aportades en el procés selectiu, així com la seua comprovació en els òrgans administratius corresponents. Així mateix, manifieste que reunisc tots i cadascun dels requisits exigits en la convocatòria, referits sempre a la data d'expiració del termini de presentació de sol·licituds i que aquests seran degudament acreditats, posteriorment, en el cas que em seleccionen o criden per a ser integrant de la borsa d'ocupació, i sé que si es dona el cas contrari no podré ser nomenat personal funcionari de carrera o personal funcionari interí o contractat temporal o nomenat temporalment per millora d'ocupació, sense perjudici de la responsabilitat en què podia haver incorregut per falsedat en la sol·licitud de participació.»  
  
  
En l'apartat SOL·LICITA, literalment:  
«Participar en les proves selectives d'ingrés en l'escala superior de laboratori de la Universitat Jaume I de Castelló, codi assumpte: 20337.»  
  
  
Les persones amb diversitat funcional que sol·liciten mesures d'adaptació han d'indicar-ho en la sol·licitud marcant el tipus de diversitat funcional: (F) física, (P) psíquica o (S) sensorial. Així mateix, han de reflectir les mesures que se sol·liciten d'acord amb la següent classificació:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova. Per a poder dur a terme aquesta mesura d'adaptació han d'acompanyar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de sordesa.  
5) Sistema Braille d'escriptura o ajuda d'una persona per invident.  
  
6) Unes altres, especificant quines.  
Finalment, en l'apartat «Destinació» s'ha d'indicar Servei de Recursos Humans i s'ha de prémer «Enviar» per a registrar la sol·licitud.  
  
Cinquena. Drets d'examen i forma de pagament  
5.1. L'import de la taxa per drets d'examen és de 30 euros.  
5.2. Bonificacions  
Els membres d'una família nombrosa de categoria general o d'una família monoparental de categoria general gaudeixen d'una bonificació del cinquanta per cent de la quota íntegra, és a dir, l'import és de 15 euros.  
5.3. Exempcions  
Estan exempts del pagament de la taxa:  
a) Els membres d'una família nombrosa de categoria especial o d'una família monoparental de categoria especial.  
b) Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
c) Les persones amb un grau de discapacitat igual o superior al 33 %.  
d) Les persones que estiguen en situació d'exclusió social i aquesta s'acredite per l'òrgan competent en matèria de benestar social de l'ajuntament de residència.  
5.4. Forma de pagament  
Si no es té dret a la bonificació prevista en l'apartat 5.2., el pagament de la taxa s'ha de realitzar mitjançant targeta de crèdit o dèbit, a través del següent enllaç:  
https://e-ujier.uji.es/pls/www/pagaments.ini'p\_id=14&p\_importe=30,00&p\_referencia=20667  
  
En el cas que sí que es tinga dret a la bonificació prevista en l'apartat 5.2., el pagament de la taxa s'ha de realitzar mitjançant targeta de crèdit o dèbit, a través del següent enllaç:  
https://e-ujier.uji.es/pls/www/pagaments.ini'p\_id=14&p\_importe=15,00&p\_referencia=20174  
  
5.5. A la sol·licitud caldrà adjuntar un certificat acreditatiu de la bonificació o exempció del pagament de la taxa.  
L'abonament dels drets d'examen o, en el seu cas, la justificació de la concurrència d'alguna de les causes d'exempció total o parcial ha de fer-se dins de termini de presentació de sol·licituds. En cas contrari s'ha de procedir a l'exclusió de la persona sol·licitant. En cap cas el pagament de la taxa dels drets d'examen o la justificació de la concurrència d'alguna de les causes d'exempció total o parcial ha de suposar la substitució del tràmit de presentació, dins del termini i en la forma escaient, de la sol·licitud de participació en el procés selectiu.  
  
5.6. Es procedirà la devolució de les taxes per drets d'examen únicament en els supòsits i a través dels procediments contemplats en l'article 1.2-6 de la Llei 20/2017, de 28 de desembre, de la Generalitat Valenciana, de taxes.  
  
Sisena. Admissió  
6.1. Les persones aspirants queden vinculades a les dades que hagen fet constar en les seues sol·licituds, i únicament poden demandar la seua modificació mitjançant escrit motivat, dins del termini establit en la base 4.1. per a la presentació de sol·licituds.  
6.2. En acabar el termini de presentació de sol·licituds, i prèvia verificació que s'ha realitzat el pagament dels drets d'examen, l'òrgan convocant ha de dictar resolució, que s'ha de publicar en el TAO-UJI, i que ha de contindre la relació provisional de persones admeses i excloses a la realització de les proves.  
6.3. Les persones interessades poden, en el cas d'error o exclusió, esmenar els defectes en què hagen incorregut en la seua sol·licitud o realitzar les al·legacions que consideren convenients, en el termini de deu dies hàbils comptadors des de l'endemà de la publicació de la relació provisional de persones admeses i excloses, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques.  
6.4. En tot cas, a fi d'evitar errors i, en el supòsit de produir-se, possibilitar la seua esmena dins del termini i en la forma escaient, s'ha de comprovar no sols que no figuren en la relació provisional de persones excloses sinó, a més, que les seues dades personals consten correctament en les pertinents relacions de persones admeses.  
6.5. Transcorregut el termini anterior, vistes les al·legacions i esmenats els defectes, si escau, s'ha de dictar resolució que eleve a definitiva la relació de persones admeses i excloses a la realització de les proves, i s'ha de publicar en el TAO-UJI.  
6.6. En la resolució per la qual es faça pública la relació definitiva de persones admeses a la realització de les proves s'ha d'establir, amb almenys quinze dies d'antelació, la data, el lloc de celebració i l'hora de començament de les proves, així com l'ordre de crida de les persones admeses, que s'ha d'iniciar en la lletra «Y», d'acord amb la Resolució de 8 de juny de 2023, de la Conselleria de Justícia, Interior i Administració Pública.  
6.7. Prova de coneixement del castellà per a les persones admeses que no posseïsquen la nacionalitat espanyola.  
Amb caràcter previ a la realització de les proves de l'oposició, les persones que no posseïsquen la nacionalitat espanyola i que del seu origen no es desprenga el coneixement del castellà, han d'acreditar-ne el coneixement mitjançant la realització d'una prova en la qual es comprovarà que posseeixen un nivell adequat de compressió i expressió oral i escrita en aquesta llengua.  
El contingut d'aquesta prova s'ha d'ajustar al que es disposa en el Reial decret 1137/2002, de 31 d'octubre, pel qual es regulen els diplomes d'espanyol com a llengua estrangera.  
La prova es de qualificarà de «apta» o «no apta», i serà necessari obtindre la valoració d'«apta» per a passar a realitzar les proves de la fase d'oposició.  
Queden eximides de realitzar aquesta prova les persones que estiguen en possessió del Diploma d'Espanyol com a Llengua Estrangera regulat en el Reial decret 1137/2002 de 31 d'octubre, o del Certificat d'Aptitud en Espanyol per a persones estrangeres expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.  
  
Setena. Proves selectives  
7.1. El procediment de selecció és el d'oposició. Consta de dos exercicis obligatoris i eliminatoris relacionats amb les tasques a desenvolupar i el temari de les quals es relaciona en l'annex. La puntuació màxima és de 100 punts.  
7.2.1. Primer exercici:  
Consisteix en una prova tipus test amb un màxim de 100 preguntes. Cada pregunta disposa de quatre respostes alternatives, de les quals només una és correcta i versa sobre les matèries previstes en el temari que figura en l'annex. El total de preguntes formulades sobre el temari corresponent a Administració serà entre un 5 % i un 15 % del total de l'exercici.  
Aquest exercici s'ha de puntuar de 0 a 30 punts i és necessari obtindre un mínim de 15 punts per a superar-lo.  
La nota de test està determinada per la següent fórmula:  
On:  
N = nota del test  
A = nombre d'encerts  
E = nombre d'errors  
n = nombre de preguntes  
  
En cas que alguna pregunta s'anul·lara a conseqüència de l'estimació d'alguna impugnació, l'exercici s'ha de continuar valorant sobre trenta punts i s'hi ha d'ajustar proporcionalment el valor de les preguntes vàlides.  
La seua duració és d'entre 60 i 90 minuts.  
7.2.2. Segon exercici:  
Consisteix a resoldre per escrit dos supòsits pràctics, d'entre tres proposats, relacionats amb les matèries que figuren en el temari específic. La seua duració és d'un màxim de tres hores i un mínim de dos. Cada supòsit s'ha de valorar de 0 a 35 punts i és necessari obtindre un mínim de 17,5 punts en cada supòsit per a superar l'exercici.  
  
S'han de valorar, a més del rigor analític i la claredat expositiva, els coneixements generals i específics pertinentment incorporats a la resolució dels supòsits i la capacitat de relacionar-los  
7.3. Puntuació final de l'oposició i del procés selectiu  
La puntuació final de l'oposició s'obté de la suma de la puntuació obtinguda en tots dos exercicis superats.  
A continuació, s'ha de configurar la llista ordenada per puntuació de major a menor, que s'ha d'interrompre quan el nombre de persones incloses coincidisca amb el nombre de places convocades en la base 1. Aquestes constituiran la llista definitiva de personal aprovat en aquest procés selectiu.  
7.4. Els casos d'empat que es produïsquen s'han de dirimir de la següent manera:  
S'ha d'atendre, en primer lloc, a la major puntuació obtinguda en el segon exercici.  
En cas de persistir l'empat, s'ha de resoldre en favor de la persona amb diversitat funcional, i si l'empat es produeix entre aquestes persones, s'ha de triar a qui tinga acreditat un major percentatge de discapacitat.  
En cas de persistir l'empat, si aquest fora entre persones de diferent sexe, s'ha de dirimir a favor del sexe infrarepresentat dins del col·lectiu de persones que formen part de l'escala superior de laboratori de la Universitat Jaume I en la data de publicació de la present convocatòria.  
  
Finalment, si encara persisteix l'empat, aquest s'ha de dirimir de la següent forma:  
Les preguntes tipus test del primer exercici s'han d'ordenar per grau de dificultat o importància, a criteri de l'òrgan tècnic de selecció. Així, s'ha d'atendre les respostes que les persones aspirants hagen realitzat en cada pregunta tot seguint l'ordre establit, i s'ha de dirimir l'empat amb la resposta correcta per davant de la resposta en blanc, i aquesta per davant de la resposta errònia.  
  
Vuitena. Desenvolupament de les proves selectives  
8.1. L'exercici es realitzarà en el lloc, data i hora que s'establisca en la resolució per la qual s'aprove i publique en el TAO-UJI la llista definitiva de persones admeses a la realització de les proves.  
8.2. Les persones admeses seran convocades per a la realització de cada exercici en crida única. Si es personen en els llocs de celebració una vegada iniciades les proves o si no hi assisteixen, encara que es dega a causes justificades, poden perdre el dret d'examinar-se. Quan es tracte de proves orals o altres de caràcter individual i successiu, l'òrgan tècnic de selecció podrà apreciar les causes al·legades i admetre la persona aspirant, sempre que les proves no hagen finalitzat i aquesta admissió no menyscabe el principi d'igualtat amb la resta de persones.  
  
Si alguna persona aspirant no pot completar el procés selectiu a causa d'embaràs de risc o part degudament acreditats, la seua situació quedarà condicionada a la finalització del procés i a la superació de les fases que hagen quedat ajornades, no podent demorar-se aquestes de manera que es menyscabe el dret de la resta de les persones aspirants a una resolució del procés ajustada a temps raonables, la qual cosa haurà de ser valorada per l'òrgan tècnic de selecció, i tot cas la realització d'aquestets tindra lloc abans de la publicació de la llista de persones que hagen superat el procés selectiu. Idèntica previsió resulta d'aplicació a les víctimes de violència de gènere quan acrediten degudament que no poden assistir per motius de seguretat.  
  
S'hauran d'observar en tot moment les instruccions de l'òrgan tècnic de selecció o del personal col·laborador o assessor durant la celebració de les proves, per tal que es desenvolupen adequadament. Qualsevol alteració en el desenvolupament normal de les proves per part d'una persona aspirant ha de quedar reflectida en l'acta corresponent. Aquesta persona podrà continuar el desenvolupament de l'exercici amb caràcter condicional fins que resolga l'òrgan tècnic de selecció resolga l'incident.  
Abans de l'inici de l'exercici i sempre que s'estime convenient durant el desenvolupament d'aquest, les persones integrants de l'òrgan tècnic de selecció i el personal col·laborador o assessor han de comprovar la identitat de les persones admeses mitjançant la presentació del DNI, NIE, del passaport o del permís de conduir emès a Espanya, sense que per a aquest efecte siguen vàlides les fotocòpies compulsades d'aquests documents. Si escau, també es pot comprovar la identitat amb l'exemplar per a la persona interessada de la sol·licitud d'admissió a les proves.  
8.3. Tota la informació que siga necessàri comunicar a les persones aspirants, la llista de persones aprovades en cada exercici i qualsevol altre anunci que l'òrgan tècnic de selecció estime pertinent, es publicarà en el TAO-UJI.  
8.4. En totes les proves d'aquesta convocatòria l'òrgan tècnic de selecció ha de prendre les mesures que siguen necessàries per a garantir-ne l'anonimat en la valoració, i s'han d'anul·lar tots els exercicis en els quals s'incloga alguna marca que puga identificar-ne l'autoria.  
  
Novena. Publicitat de les llistes  
9.1. En finalitzar els exercicis de l'oposició l'òrgan tècnic de selecció ha de publicar en el TAO-UJI la relació de persones que l'han superat amb l'expressió del seu nom, cognoms i la puntuació obtinguda. S'enten que han superat la prova únicament aquelles que hagen obtingut la puntuació mínima exigida per a superar els exercicis segons el que es disposa en la base 7.  
9.2. Una vegada finalitzada la fase d'oposició, l'òrgan tècnic de selecció, mitjançant anunci, ha de publicar en el TAO-UJI la llista amb la qualificació final.  
9.3. A continuació, l'òrgan tècnic de selecció, mitjançant anunci, ha de publicar en el TAO-UJI la llista definitiva amb la relació del personal aprovat i la seua puntuació total a la qual es refereix la base 7, que en cap cas pot superar el nombre de places convocades d'acord amb la base 1 d'aquesta convocatòria.  
  
Desena. Relació definitiva i presentació de documents  
10.1. L'òrgan tècnic de selecció ha d'elevar al Rectorat de la Universitat Jaume I la relació definitiva del personal aprovat i la puntuació total, perquè en el termini de deu dies hàbils comptadors des del següent al de la seua publicació, aporten davant el Servei de Recursos Humans els següents documents:  
10.1.1. Fotocòpia compulsada del DNI o NIE.  
10.1.2. Fotocòpia compulsada del títol acadèmic exigible segons el que s'estableix en la base 2.4. de la convocatòria o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga o, si escau, del corresponent certificat d'equivalència.  
10.1.3. Per al personal funcionari interí: declaració jurada de no haver sigut separat o separada, o haver-se revocat el seu nomenament com a tal amb caràcter ferm, mitjançant procediment disciplinari de cap administració pública o òrgan constitucional o estatutari, ni trobar-se inhabilitat o inhabilitada per sentència ferma per a l'exercici de les funcions públiques o d'aquelles pròpies del cos, agrupació professional o escala objecte de la convocatòria. En el cas del personal laboral, declaració jurada de no trobar-se inhabilitat o inhabilitada per sentència ferma o a conseqüència d'haver sigut acomiadat o acomiadada disciplinàriament de manera procedent per a exercir funcions similars a les pròpies de la categoria professional a la qual es pretén accedir.  
  
Per a nacionals d'altres estats: no trobar-se inhabilitat o inhabilitada o en situació equivalent ni haver sigut sotmés o sotmesa a sanció disciplinària o equivalent que impedisca en els mateixos termes en el seu estat l'accés a l'ocupació pública.  
10.1.4. Certificat mèdic acreditatiu de posseir la capacitat física i psíquica necessària per a l'acompliment de les funcions de la plaça oferida.  
10.1.5. Segons allò preceptuat en l'article 20 del Decret 3/2017, de 13 de gener, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, els qui superen les proves selectives han d'acreditar els seus coneixements de valencià, d'acord amb la base 2.6. d'aquesta convocatòria.  
  
10.2. El personal seleccionat que, dins del termini indicat i excepte casos de força major, no presente la documentació acreditativa o d'aquesta es deduïsca que manca algun dels requisits exigits, no podrà ser nomenat personal funcionari de carrera de la Universitat Jaume I, sense perjudici de la responsabilitat en què pogueren haver incorregut per falsedat en les seues sol·licituds de participació.  
10.3. No obstant això, el que es disposa en els apartats anteriors, d'acord amb el que s'estableix en l'article 28 de la Llei 39/2015, l'òrgan gestor del procés selectiu podrà accedir a les bases de dades de les administracions públiques, exclusivament a l'efecte de verificar les dades relatives a la condició de persones amb diversitat funcional, família nombrosa, titulació acadèmica i nivell de coneixements de valencià, llevat que la persona interessada manifeste expressament que no presta el seu consentiment en el formulari de la sol·licitud.  
  
Onzena. Nomenament de personal funcionari de carrera  
Transcorregut el termini de presentació de la documentació es dictarà una resolució, que es publicarà en el Diari Oficial de la Generalitat Valenciana, per a procedir al nomenament com a personal funcionari de carrera de l'escala superior de laboratori de la Universitat Jaume I, grup A, subgrup A1, del personal aprovat a què fa referència la base 9.3., prèvia a l'adjudicació del lloc de treball d'acord amb la puntuació obtinguda.  
Amb la finalitat d'assegurar la cobertura de la plaça convocada, quan es produïsquen renúncies del personal seleccionat, abans del seu nomenament o de la presa de possessió, l'òrgan convocant podrà requerir a l'òrgan tècnic de selecció una relació complementària de les persones que seguisquen a les proposades, per al seu possible nomenament com a personal funcionari de carrera.  
  
Dotzena. Òrgan tècnic de selecció  
12.1. L'òrgan tècnic de selecció de la convocatòria està compost per: president o presidenta, secretari o secretària i tres vocals, i se n'ha de designar el mateix nombre de suplents. En la composició s'atén al que s'estableix en l'article 60 del text refós de la Llei de l'Estatut bàsic de l'empleat públic, i es garanteix la paritat entre dones i homes.  
  
12.2. La relació nominal de les persones que integren l'òrgan tècnic de selecció s'ha de publicar amb una antelació mínima d'un mes a la data de començament de les proves, mitjançant resolució que es s'ha de publicar en el TAO-UJI, una vegada que hagen sigut publicades les llistes provisionals de persones admeses i excloses.  
12.3. L'òrgan tècnic de selecció, per a la realització de les proves, pot sol·licitar la designació del personal col·laborador, ajudant i assessor especialista que estime oportú.  
12.4. Correspon a l'òrgan tècnic de selecció les funcions relatives a la determinació concreta del contingut de les proves i a la qualificació de les persones admeses, així com, en general, l'adopció de quantes mesures siga precises amb vista al correcte desenvolupament de les proves selectives.  
12.5. Les persones integrants de l'òrgan tècnic de selecció, així com el personal assessor, han d'abstindre's i poden ser recusades per les persones interessades quan concórreguen en elles circumstàncies de les previstes en els articles 23 i 24 de la Llei 40/2015, d'1 d'octubre, de règim jurídic del sector públic.  
Així mateix, hauran d'abstindre's les persones integrants de l'òrgan tècnic de selecció que havien fet tasques de preparació d'aspirants en els cinc anys anteriors a la publicació d'aquesta convocatòria.  
  
12.6. A l'efecte de comunicacions i de qualsevol altra incidència, l'òrgan tècnic de selecció té la seua seu en el Servei de Recursos Humans de la Universitat Jaume I.  
12.7. L'òrgan tècnic de selecció, a l'efecte de gratificacions i indemnitzacions, es regeix pel que es disposa en el Decret 95/2014, de 13 de juny, del Consell, pel qual es modifica el Decret 24/1997, d'11 de febrer i el Decret 175/2006, de 24 de novembre, i segons el que es preveu en el Decret 7/2023, de 27 de gener, del Govern valencià, pel qual es modifica l'annex del Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris.  
  
12.8. El funcionament de l'òrgan tècnic de selecció s'ha d'adaptar al que estableix la Llei 40/2015, d'1 d'octubre, de règim jurídic del sector públic, i a la resta de normativa vigent.  
12.9. Per al desenvolupament d'aquestes proves selectives, l'òrgan tècnic de selecció s'ha d'ajustar a les instruccions aprovades per la Gerència, publicades en el Portal de Transparència de la Universitat Jaume I, que es poden consultar en el següent enllaç:  
https://ujiapps.uji.es/ade/rest/storage/CYTMXZEDSSULVGMESDCIYVWWWLEVKHEA  
  
Tretzena. Recursos  
13.1. La present convocatòria, les seues bases i tots els actes administratius que siguen dictats en el seu desenvolupament, excepte les actuacions de l'òrgan tècnic de selecció, posen fi a la via administrativa, i poden ser impugnats per les persones interessades mitjançant la interposició de recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació. Així mateix, amb caràcter potestatiu, es pot interposar recurs de reposició, en el termini d'un mes comptador des de l'endemà de la seua publicació, davant el mateix òrgan que ha dictat l'acte contra el qual es recorre,. Tot això de conformitat amb el que s'estableix en els articles 112, 114, 115, 123 i 124, de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen exercitar, si escau, qualsevol altre recurs que estimen procedent.  
13.2. Contra les resolucions i actes de tràmit de l'òrgan tècnic de selecció, si aquests últims decideixen directament o indirectament el fons de l'assumpte, determinen la impossibilitat de continuar el procediment, produeixen indefensió o perjudici irreparable a drets i interessos legítims, pot interposar-se recurs d'alçada previst en la Llei 39/2015, d'1 d'octubre, del procediment administratiu comú de les administracions públiques.  
  
 Castelló de la Plana, 26 de setembre de 2023.- La rectora: Eva Alcón Soler.  
  
  
  
ANNEX  
Temari  
  
Administració  
1. La Constitució espanyola.  
2. L'estatut d'autonomia de la Comunitat Valenciana.  
3. L'estatut bàsic de l'empleat públic.  
4. La funció pública valenciana.  
5. Procediment administratiu comú de les administracions públiques.  
6. Llei orgànica del sistema universitari.  
7. Llei de convivència universitària: aplicació al personal docent i investigador i al personal d'administració i serveis.  
8. Els estatuts de la Universitat Jaume I.  
9. Transparència i accés a la informació pública. Aplicació a la Comunitat Valenciana.  
10. Llei de prevenció de riscos laborals.  
11. Llei orgànica per a la igualtat efectiva de dones i homes.  
  
Específic  
12. Introducció a la tecnologia ceràmica: La indústria ceràmica. Tècniques i processos de fabricació. Materials ceràmics: propietats, característiques, aplicació, classificació i usos d'aquests. Interrelació procés - característiques microestructurals - propietats. Importància econòmica per sectors.  
13. Fisicoquímica de les superfícies de partícules: Energia i tensió superficial; la seua importància en el processament ceràmic. Forces de Van der Waals. Adsorció de líquids i gasos. Aglomeració de partícules de xicoteta grandària. Mullat de superfícies sòlides per líquids. Forces capil·lars d'adhesió entre partícules i migració de líquids en l'estructura capil·lar dels sòlids porosos.  
14. Additius per al processament de materials ceràmics: Paper dels additius comunament utilitzats en el processament ceràmic. L'aigua com a principal dissolvent d'aquests additius i dispersant de les partícules sòlides. Mecanismes d'actuació, propietats i aplicacions dels diferents additius. Classificació dels additius segons la funció que exerceixen: lubrificants, humectants, coagulants, floculants, desfloculants, lligants i plastificants. Avantatges i inconvenients de l'ús d'additius en el procés ceràmic. Criteris de selecció.  
15. Empaquetament de partícules: Característiques i models més utilitzats en l'estudi de l'empaquetament de partícules. Empaquetament d'esferes uniformes, empaquetament d'esferes en mescles binàries i ternàries, empaquetament de partícules amb distribucions de grandària contínues. Influència de les característiques de l'empaquetament de partícules en el desenvolupament i resultat del processament ceràmic, fonamentalment en les etapes de conformat, assecatge i cocció. Factors que afecten l'empaquetament de sistemes reals de partícules.  
  
16. Mecànica de sistemes de partícules: Interaccions entre partícules: mecanismes de fricció i lubricació. Resistència a la cisalla en llits de partícules: models de flux. Corbes de flux de materials utilitzats en el procés ceràmic.  
17. Reologia de pastes i suspensions ceràmiques. Comportament de masses plàstiques. Relació força aplicada-deformació. Índexs de plasticitat: límits d'Atterberg. Diagrama de Casagrande. Reologia de suspensions aquoses de partícules atractives i no atractives. Comportament reològic de suspensions ceràmiques industrials (de colat, d'esmaltat, per a assecatge per atomització, etc.). Processos de floculació i desfloculació.  
18. Matèries primeres ceràmiques: Matèries primeres naturals i minerals industrials. Productes químics industrials i productes químics especials.  
19. Matèries primeres per a pastes ceràmiques: Característiques fisicoquímiques (plàstiques i no plàstiques). Propietats que aporten a les composicions ceràmiques: en cru (compacitat, comportament durant l'assecatge, resistència mecànica en sec, etc.) i en cuit (porositat, contracció lineal, expansió tèrmica, expansió per humitat, color, propietats mecàniques, etc.). Criteris de formulació.  
20. Matèries primeres per a esmalts ceràmics: Matèries primeres per a frites. Requeriments tècnics. Matèries primeres per a esmalts i engalba. Matèries primeres per a pigments i colorants ceràmics.  
21. Reducció de grandària. Trituració i molta: Reducció de la grandària dels sòlids. Mecanismes i energia requerida. Naturalesa i propietats dels sòlids que s'han de molturar. Efecte sobre la reducció de grandària. Variables d'operació. Equipament més utilitzat en la indústria ceràmica: mètodes d'operació, característiques i usos.  
22. Separació de partícules sòlides: Classificació i separació. Moviment de partícules en el si d'un fluid. Separació sòlid-gas i sòlid-líquid. Operacions bàsiques de separació en processos ceràmics: tamisat, sedimentació, filtració, flotació i separació magnètica. Equipament més utilitzat en la indústria ceràmica: mètodes d'operació, característiques i usos.  
23. Aglomeració de partícules. Granulació i atomització: Aglomeració de partícules. Fonaments bàsics. Tipus que forces que actuen en el procés. Mecanismes i cinètica de la formació i creixement d'aglomerats. Additius utilitzats. Característiques i propietats dels aglomerats. Obtenció d'aglomerats per assecatge per atomització. Procediments i equips més utilitzats en la indústria ceràmica: avantatges i inconvenients.  
  
24. Mescla, transport i emmagatzematge de sòlids: Mescla de sòlids i dispersió de sòlids en líquids. Mecanisme de mescla. Grau de mescla. Equipaments i instal·lacions de mescla de sòlids i de dispersió de sòlids en líquids, d'ús habitual en la indústria ceràmica. Transport de sòlids. Mètodes, equipaments i instal·lacions industrials. Emmagatzematge i dosatge de sòlids. Mètodes, equipaments i instal·lacions industrials.  
  
25. Conformat de peces ceràmiques: Mètodes de conformat. Descripció, classificació i criteris de selecció. Relació entre les propietats i característiques de la peça conformada i la seua microestructura.  
  
26. Premsatge: Preparació de la pols de premses i additius de premsatge. Operació de premsatge. Etapes, fenòmens i processos que es desenvolupen en cadascuna d'aquestes. Variables d'operació del premsatge. Resistència mecànica de les peces premsades. Paràmetres i variables de les quals depèn. Tipus de premsatge en sec. El premsatge uniaxial. El premsatge isostàtic.  
27. Emmotllament en plàstic: Comportament plàstic de pastes. Diagrama força-deformació. Extrusió de masses plàstiques. Mecanisme d'extrusió. Variables d'operació. Flux de material durant l'extrusió. Altres procediments d'emmotllament en plàstic: calibrat, premsat en plàstic, emmotllament per injecció.  
28. Colat: Operació de colat. Tipus de colat. Mecanisme de l'operació. Influència dels components que intervenen (motlle porós i suspensió de partícules) sobre la velocitat de colat. Comportament de la peça colada i defectes més comuns.  
29. Noves tendències de conformat: Obtenció de peces de gran format. Processos de laminació i compactació de corrons. Problemàtica dels defectes associats.  
30. Esmalts ceràmics: Tipologies d'esmalts ceràmics. Engalba, esmalts, gravetes, etc. Classificació per tecnologies. Classificació per tipus d'acabat. Esmalts, frites i vidriats ceràmics.  
31. Frites ceràmiques: Definició. Procés d'obtenció. Avantatges del procés de fritatge. L'estat vitri. Formació de xarxa. Fórmula molecular en pes i en moles. Fórmula empírica. Components elementals: formadors de xarxa (sílice, alúmina i òxid de bor). Modificadors de xarxa: àlcalis (efecte de l'àlcali mixt), alcaliterris, òxid de zinc, òxid de zirconi i altres components. Matèries primeres que els aporten. Criteris de formulació.Càlcul de composicions. Conversió d'anàlisi química en fórmula empírica i en fórmula en matèries primeres. Optimització. Tipologies de frites ceràmiques: frites cristal·lines, frites opaques, frites fundents (frites plúmbiques i boràciques), mats de calç, mats de zinc, frites especials, frites vitroceràmiques.  
32. Vidriats ceràmics: Composicions típiques. Conversió a fórmula empírica a partir de la fórmula en òxids. Criteris de formulació. Mètodes de preparació d'esmalts ceràmics: preparació d'esmalts en gra, en líquid i en sec. Mescla i molta d'esmalts. Variables d'operació. Qualitat de l'aigua. Propietats dels vidriats ceràmics en cru (esmalts): comportament reològic i viscositat, densitat, viscositat, contingut en sòlids, grandària de partícula, tensió superficial. Propietats dels vidriats en cuit: propietats tècniques (resistència mecànica, impermeabilitat, porositat, expansió tèrmica, densitat, fosa, viscositat en fos, etc.). Propietats òptiques (lluentor, opacitat, color).  
  
33. Tintes inkjet: tintes pigmentades i no pigmentades: Definició. Requeriments tècnics. Criteris de formulació. Diferents tipologies: tintes pigmentades (pigments necessaris, vehicles, additius). Tintes d'efecte (efectes més comuns obtinguts).  
34. Esmalts digitals: Criteris de formulació. Característiques diferenciadores respecte a les dels esmalts tradicionals.  
35. Assecatge de materials ceràmics: Operació d'assecat. Humitat d'equilibri i diagrama d'equilibri de materials ceràmics. Mecanisme i cinètica de l'assecatge de peces ceràmiques. Corbes d'assecatge. Influència de les condicions d'operació sobre la velocitat d'assecatge de materials ceràmics. Comportament de les peces durant l'assecatge i defectes més comuns. Equips i instal·lacions industrials d'assecatge de peces ceràmiques.  
36. Esmaltat i decoració: Aplicació d'esmalts en sec. Productes per a aplicació en sec (gravetes, granulats, escates, etc.). Mètodes d'aplicació en sec. Aplicació en humit. Mètodes d'aplicació en humit (campana, filera, polvorització, injecció, etc.). Característiques de les suspensions d'esmalts per a cada tècnica d'aplicació. Característiques de la capa crua formada i la seua relació amb les propietats reològiques de la suspensió de partida. Tècniques de decoració de rajoles ceràmiques: serigrafia, gravat al buit, injecció, decoració per hidrorepel·lència, etc.  
  
37. Cocció de productes ceràmics: Cocció de materials ceràmics. Reaccions químiques. Transformacions físiques. Comportament de les peces durant la cocció. Corba òptima de cocció. Propietats i característiques de les peces cuites. Relació amb la microestructura de la peça. Defectes més comuns.  
38. Acabat i mecanitzat de peces: Mecanitzat de peces ceràmiques. Fonaments del mecanitzat. Mecanitzat de peces crues. Mecanitzat de peces cuites. Poliment de peces ceràmiques. Poliment amb abrasius sòlids. Poliment mitjançant suspensions abrasives.  
39. Propietats dels suports ceràmics: Propietats mecàniques. Compacitat, absorció d'aigua, resistència mecànica, etc. Propietats tèrmiques: expansió tèrmica i coeficients de dilatació, resistència al xoc tèrmic, etc.  
40. Propietats del recobriment vidriat: Propietats estètiques. Blancor, lluentor, coordenades colorimètriques, etc. Propietats tècniques: duresa, coeficients de dilatació, curvatures, acoblament esmalt-suport, etc. Defectes superficials: contaminacions, escantells, descrosts, punxats, etc.  
41. Caracterització de materials ceràmics (I): Caracterització de suspensions. Densitat, reologia i viscositat, contingut en sòlids, grandària de partícula per difracció de làser, grandària de partícula per difracció dinàmica de llum (DLS), tensió superficial. Determinació de la densitat, distribució de la grandària de porus i superfície específica de suports ceràmics. Energia superficial i angle de contacte de superfícies ceràmiques. Determinació d'altres propietats superficials: blancor i opacitat, coordenades colorimètriques i lluentor. Propietats tèrmiques de materials. Mesura de conductivitat tèrmica per flaix de làser (LFA). Determinació de coeficients de dilatació. Anàlisi tèrmica diferencial i termogravimètric. Propietats elèctriques de materials. Mesura de conductivitat iònica per espectroscòpia d'impedància.  
42. Caracterització de materials ceràmics (II): Caracterització microestructural per microscòpia electrònica d'escombratge (MEB) i dispersió d'energies de raigs X (EDX). Identificació de fases cristal·lines presents per difracció de raigs X (DRX). Caracterització superficial: determinació de la rugositat superficial i de relleus per microscòpia confocal. Caracterització superficial per microscòpia òptica. Estudi de defectes. Determinació de grandària de porus i de grandària de gra per anàlisi d'imatge.  
43. Prevenció i correcció de la contaminació: Característiques dels residus sòlids i dels efluents líquids i gasosos de la indústria ceràmica. Tècniques de minimització en origen. Sistemes de reciclatge i depuració. Tècniques d'eliminació. Sistemes de gestió mediambiental. Mesures de prevenció per a la manipulació de productes que continguen sílice cristal·lina respirable.  
44. Avaluació i optimització del consum d'energia: Balanços d'energia en una planta ceràmica. Etapes de major consum energètic: preparació de la composició, assecatge i cocció de les peces. Gestió energètica. Estalvi energètic en instal·lacions industrials. Instal·lacions de recuperació. Cogeneració.  
45. Control de qualitat en el procés de fabricació: Principis generals del control de qualitat. Control de matèria primera. Control de procés. Control de producte acabat. Normes i assajos normalitzats. Assegurament de la qualitat. Certificació de productes. Certificació de sistemes de qualitat.  
  
Nota: la normativa legal que empara el contingut d'aquests temes serà la que es trobe en vigor en el moment de la publicació d'aquesta convocatòria en el Boletín Oficial del Estado.